Afknouery van leerders by Hoërskool Vishoek veroordeel(Foto: quicket.co.za) Die Demokratiese Alliansie (DA) verwerp onomwonde die boeliegedrag wat na bewering onlangs by ŉ hoërskool in Vishoek plaasgevind het – in die naam van sogenaamde diversiteitsopleiding. Maroela Media het vroeër berig leerlinge van Hoërskool Vishoek in Kaapstad is vroeër die week glo só erg getraumatiseer deur ŉ sogenaamde diversiteitskursus oor rassisme en geloof by die skool dat talle van hulle sielkundige berading ontvang. Die diversiteitsopleiding is deur die Wes-Kaapse departement van onderwys gefasiliteer en het Maandag by die skool plaasgevind na aanleiding van ŉ beweerde voorval van rassisme vroeër vanjaar. “Om enige iemand te demoniseer op grond van hul velkleur is verwerplik in ŉ grondwetlike demokrasie soos ons sŉ,” sê Cilliers Brink, die DA se nasionale woordvoerder. “Des te meer as die slagoffers van hierdie boeliegedrag skoolkinders is.” Die DA verwelkom die besluit van die Wes-Kaapse regering om hierdie tipe kursusse onmiddellik op te skort. “Hierdie is nie die manier om mense aan te moedig om met deernis en begrip om te gaan in ‘n diverse omgewing nie. Dit is ook heeltemal onaanvaarbaar dat onderwysers uitgesluit is van die verpligte ‘diversiteitskursus’ en dat leerders verbied is om die lokaal te verlaat of besware te opper.” Die nasionale leierskap van die DA gaan met die politieke leierskap van die Wes-Kaap praat om seker te maak dat die individue wat verantwoordelik is vir hierdie gebeure aan die pen ry. Geen leerder in enige deel van die land moet onderwerp word aan die boeliegedrag wat hier beweer word nie. Steve Joubert, hoof van die skool, het in ŉ aanvanklike brief aan ouers gesê daar word kennis geneem van die kommer wat oor die diversiteitskursus geopper is en dat die skool in dringende gesprekke is met die provinsiale onderwysdepartement. Dr. Wynand Boshoff, VF Plus-LP en woordvoerder oor onderwys, het vroeër gesê altesame 800 leerlinge is verplig om die sessie by te woon en moes vir twee en ŉ half uur onder meer hoor dat slegs wit mense rassiste kan wees terwyl daar glo ook ŉ skerp aanval op Christenskap gedoen is. Die VF Plus gaan intussen ŉ klag by die Menseregtekommissie (MRK) teen die Wes-Kaapse departement van onderwys indien oor die aangeleentheid.